NOK ยังมีปัญหา-คมนาคมรุดตรวจสอบ-สายการบินอื่นพร้อมยื่นมือช่วยเหลือ
รมช.คมนาคมยืนยันเที่ยวบินนกแอร์ทั้งหมดในวันนี้จะบินตามปกติพร้อมเรียกหารือปัญหานกแอร์บ่ายนี้ คาดมีนักบินประท้วงเพียง 9 คน ด้านสายการบินไทยสมายล์ ไลออนแอร์ การบินไทย พร้อมช่วยเหลือหากนกแอร์มีปัญหา ขณะที่ล่าสุดจนท.สนามบิน เผยเที่ยวบินนกแอร์เชียงใหม่-กทม.DD8301 เช้านี้ถูกยกเลิก
15 ก.พ. 2559

นายอาคม เติมพิทยาไพสิฐ รมว.คมนาคม เปิดเผยถึงกรณีที่มีปัญหาการยกเลิกเที่ยวบินของสายการบินนกแอร์ของบริษัท สายการบินนกแอร์ จำกัด (มหาชน)หรือ NOK เมื่อช่วงบ่ายวานนี้ (14 ก.พ.) ว่า จากกรณีดังกล่าวจะไม่กระทบต่อปัญหามาตรฐานการบินของไทย ตามที่ทางองค์การการบินพลเรือนระหว่างประเทศ (ICAO) และหลายๆ ประเทศกำลังจับตาดูอยู่ เนื่องจากเป็นปัญหาด้านการคุ้มครองผู้บริโภค ไม่ใช่ปัญหาด้านมาตรฐานการบิน ซึ่งเบื้องต้นจากการตรวจสอบกับผู้บริหารของสายการบินนกแอร์ ได้รับการชี้แจงว่า เป็นปัญหาเทคนิคภายในของบริษัท ซึ่งได้มีการแก้ปัญหาให้กับผู้โดยสารแล้ว
ทั้งนี้ หลังจากที่เข้าร่วมประชุมสุดยอดประเทศผู้นำด้านการบินที่ประเทศสิงคโปร์เสร็จ จะเดินทางกลับประเทศไทยเร็วกว่ากำหนด เพื่อแก้ปัญหาที่เกิดขึ้นในครั้งนี้ โดยเบื้องต้นได้มีการสั่งการให้ นายออมสิน ชีวะพฤกษ์ รมช.คมนาคม ลงพื้นที่เพื่อตรวจสอบปัญหาแล้ว
ส่วนทางด้านนายออมสิน ชีวะพฤกษ์ รมช.คมนาคม เตรียมเรียกหารือปัญหานกแอร์บ่ายนี้ คาดมีนักบินประท้วงเพียง 9 คน โดยเชื่อว่าในวันนี้เที่ยวบินนกแอร์ทั้งหมดจะเปิดบินได้ตามปกติ 
อย่างไรก็ดีสายการบินไทยสมายล์ ไลออนแอร์ การบินไทย พร้อมช่วยเหลือหากนกแอร์มีปัญหา ขณะที่ล่าสุดจนท.สนามบิน เผยเที่ยวบินนกแอร์เชียงใหม่-กทม.DD8301 เช้านี้ถูกยกเลิก
โดยวานนี้(14 ก.พ.)นายเพ็ชร ชั้นเจริญ ผู้อำนวยการท่าอากาศยานดอนเมือง เปิดเผยว่า ตั้งแต่ช่วงเวลาประมาณ 15.00 น.เป็นต้นมา บริษัท สายการบินนกแอร์ จำกัด (มหาชน) หรือNOK ได้ทำการยกเลิกเที่ยวบินจำนวน 9 เที่ยวบิน ส่งผลให้มีผู้โดยสารที่ต้องการเดินทางในช่วงวันหยุดตกค้างจำนวนมาก เบื้องต้นสายการบินนกแอร์แจ้งว่าการยกเลิกเที่ยวบินดังกล่าวมาจากปัญหาด้านเทคนิค
ด้านนายพาที สารสิน ประธานเจ้าหน้าที่บริหาร NOK เปิดเผยถึงกรณีที่มีการยกเลิกเที่ยวบินรวม 9 เที่ยวบินว่า เกิดปัญหาจากนักบินกลุ่มหนึ่งประมาณกว่า 10 คน ได้ทำการประท้วง เนื่องจากไม่พอใจที่ทางบริษัทมีการปรับเพิ่มมาตรฐานการ Audit การบริหารงานของฝ่ายบิน โดยอิงมาตรฐานของสำนักงานบริหารการบินแห่งชาติของสหภาพยุโรป (EASA) ปรากฏว่ามีนักบินบางส่วนไม่ผ่านเกณฑ์ดังกล่าว จึงได้สร้างความไม่พอใจและประท้วงหยุดบิน ประกอบกับเป็นช่วงวันหยุดทำให้ต้องตัดสินใจยกเลิกการบินพร้อมกับประสานในการดูแลผู้โดยสารเหล่านี้ทั้งหมดในการจัดหาเที่ยวบินอื่นหรือคืนเงินเมื่อมีการยกเลิกเที่ยวบิน
ส่วนปัญหาที่เกิดขึ้นจะมีการนัดหารือรายละเอียดอีกครั้ง ซึ่งกรณีที่เกิดขึ้นได้สร้างความเสียหายให้กับองค์กรซึ่งตนไม่สามารถยอมรับได้ ส่วนจะดำเนินการอย่างไรกับกลุ่มเหล่านี้หรือต้องให้ออกหรือไม่จะมีการพิจารณา แต่ความเสียหายที่เกิดขึ้นก็เป็นเรื่องที่ยอมไม่ได้เช่นกัน
ทั้งนี้ ทางนกแอร์มีการปรับเพิ่มมาตรฐานการบริหารงานด้านการบิน เพื่อยกระดับมาตรฐานให้เป็นที่ยอมรับเพราะจะมีผลต่อความเชื่อมั่นในการทำความตกลงเรื่องโคดแชร์เที่ยวบินกับสายการบินต่างๆด้วย ดังนั้นเรื่องมาตรฐานความปลอดภัยเป็นเรื่องสำคัญที่จะไม่มีการผ่อoผันหรือยกเว้นอย่างแน่นอน และในการหารือเพื่อหาทางออกจะต้องกำหนดมาตรการป้องกันปัญหานี้ในระยะยาวต่อไปด้วย
“มั่นใจว่า จะไม่มีปัญหาเรื่องยกเลิกเที่ยวบิน เพราะเป็นวันทำการสามารถบริหารจัดการและมีการเตรียมแผนสำรองต่างๆ ไว้ ส่วนเหตุที่เกิดขึ้นครั้งนี้ยอมรับไม่รู้ล่วงหน้ามาก่อน เกิดกะทันหัน จึงต้องตัดสินใจแก้ไขปัญหาเฉพาะหน้า” นายพาทีกล่าว
…
 
รายชื่อเที่ยวบินที่ถูกยกเลิก
1) DD8326 ท่าอากาศยานดอนเมือง (ทดม.)-เชียงใหม่
2) DD9820/9821 ทดม.-ขอนแก่น-ทดม.
3) DD7112/7113 ทดม.-หาดใหญ่-ทดม.
4) DD7818/7819 ทดม.-นครศรีธรราช-ทดม.
5) DD7216-7217 ทดม.-สุราษฎร์ธานี-ทดม.
6) DD8414/8415 ทดม.-พิษณุโลก-ทดม.
7) DD7524/7525 ทดม.-ภูเก็ต-ทดม.
8) DD9318/9319 ทดม.-อุบลราชธานี-ทดม.
สำหรับผู้โดยสารที่มีเที่ยวบินเดินทางในวันนี้ จะได้รับข้อความแจ้งทางโทรศัพท์มือถือ และจะได้รับการติดต่อกลับจากสายการบิน หากผู้โดยสารต้องการสอบถามข้อมูลเพิ่มเติมสามารถติดต่อได้ที่หมายเลข 1318 สำหรับผู้โดยสารที่เดินทางมาถึงสนามบินแล้ว สามารถติดต่อกับสายการบินได้โดยตรงที่เคาน์เตอร์เช็คอิน หมายเลข 14 Q และ 15 J จะมีเจ้าหน้าที่นกแอร์รอรับการประสานอยู่ นอกจากนี้ ท่าอากาศยานดอนเมืองได้จัดเจ้าหน้าที่ให้ข้อมูลผู้โดยสาร พร้อมลงพื้นที่บริเวณเคาน์เตอร์ตรวจบัตรโดยสาร 14-15 และบริเวณห้องพักผู้โดยสารรอขึ้นเครื่องแล้ว